Ψήφισμα του Ευρωπαϊκού Κοινοβουλίου

της 10ης Μαΐου 2011

που περιέχει τις παρατηρήσεις οι οποίες αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού του Οργανισμού Εφοδιασμού της Ευρατόμ για το οικονομικό έτος 2009

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Οργανισμού Εφοδιασμού της Ευρατόμ για το οικονομικό έτος 2009,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Οργανισμού Εφοδιασμού της Ευρατόμ για το οικονομικό έτος 2009, συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη την απόφαση 2008/114/ΕΚ, Ευρατόμ του Συμβουλίου, της 12ης Φεβρουαρίου 2008, σχετικά με τη θέσπιση του καταστατικού του Οργανισμού Εφοδιασμού της Ευρατόμ [3], και ιδίως το άρθρο 8,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [4], και ιδίως το άρθρο 94,

έχοντας υπόψη το άρθρο 77 και το παράρτημα VI του Κανονισμού του,

έχοντας υπόψη την έκθεση της Επιτροπής Ελέγχου του Προϋπολογισμού (A7-0144/2011),

Α. λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος 2009 είναι αξιόπιστοι και ότι οι υποκείμενες πράξεις είναι νόμιμες και κανονικές,

Β. λαμβάνοντας υπόψη ότι το Ελεγκτικό Συνέδριο πρόσθεσε επίσης στην έκθεσή του για το 2009 ένα σημείο παρατήρησης επί ειδικού θέματος όσον αφορά τη μη συμμόρφωση του καταστατικού του Οργανισμού προς το άρθρο 54 της συνθήκης για την ίδρυση της Ευρωπαϊκής Κοινότητας Ατομικής Ενέργειας,

Γ. λαμβάνοντας υπόψη ότι, σύμφωνα με την απόφαση 2008/114/ΕΚ, Ευρατόμ, ο Οργανισμός Εφοδιασμού της Ευρατόμ που ιδρύθηκε στο Λουξεμβούργο το 1958, διαθέτει πλέον νέο καταστατικό και αποτελεί Οργανισμό,

1. διαπιστώνει ότι το 2009 ο Οργανισμός δεν έλαβε καμιά επιχορήγηση για τη χρηματοδότηση των επιχειρησιακών δραστηριοτήτων του και ότι η Επιτροπή ανέλαβε όλες τις δαπάνες του στο πλαίσιο της εκτέλεσης του προϋπολογισμού του οικονομικού έτους 2009· σημειώνει ότι η κατάσταση αυτή διατηρείται από τη δημιουργία του Οργανισμού το 2008·

2. διαπιστώνει, κατά συνέπεια, ότι, ελλείψει αυτόνομου προϋπολογισμού, ο Οργανισμός έχει ενσωματωθεί εκ των πραγμάτων στην Επιτροπή·

3. επισημαίνει, ωστόσο, ότι η κατάσταση αυτή είναι αντιβαίνει στο καταστατικό του Οργανισμού και ότι θέτει το ζήτημα της αναγκαιότητας διατήρησης του Οργανισμού στη σημερινή μορφή και οργάνωσή του·

4. λαμβάνει, εντούτοις, υπόψη την απάντηση του Οργανισμού, στην οποία εξηγεί ότι η σημερινή κατάσταση αντανακλά την ισορροπία μεταξύ, αφενός, της σαφούς σχέσης με την Επιτροπή (παραδείγματος χάριν η Επιτροπή μπορεί να εκδίδει οδηγίες και να διορίζει τον γενικό διευθυντή του Οργανισμού) και, αφετέρου, ορισμένης νομικής και δημοσιονομικής αυτονομίας (παραδείγματος χάριν ο Οργανισμός υπογράφει όλες τις εμπορικές συμβάσεις που σχετίζονται με την προμήθεια πυρηνικών υλικών, οπότε έχει τη δυνατότητα να διασφαλίζει την εφαρμογή της πολιτικής για τη διαφοροποίηση των πηγών εφοδιασμού)· σημειώνει ακόμη ότι η ισορροπία αυτή είναι σύμφωνη προς τη συνθήκη Ευρατόμ·

5. αναγνωρίζει ότι, σύμφωνα με το άρθρο 3 του καταστατικού του, ο Οργανισμός επέλεξε τον εσωτερικό του ελεγκτή, ο οποίος ανέλαβε καθήκοντα από 1ης Ιουλίου 2009 ·

6. λαμβάνει υπό σημείωση την από 31ης Μαρτίου 2011 επιστολή του γενικού διευθυντή που αναγνωρίζει το προαναφερόμενο πρόβλημα και εκθέτει λεπτομερώς τις αρχικές δράσεις που ανελήφθησαν όπως ζήτησε η αρμόδια για την απαλλαγή αρχή· καλεί τον γενικό διευθυντή να ενημερώνει την αρμόδια για την απαλλαγή αρχή για τα περαιτέρω μέτρα που λαμβάνονται και την πρόοδο που σημειώνεται·

7. παραπέμπει, όσον αφορά τις περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 10ης Μαΐου 2011 [5] σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

[1] ΕΕ C 338 της 14.12.2010, σ. 6.

[2] ΕΕ L 248 της 16.9.2002, σ. 1.

[3] ΕΕ L 41 της 15.2.2008, σ. 15.

[4] ΕΕ L 357 της 31.12.2002, σ. 72.

[5] Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).

--------------------------------------------------